Vandag se sportnuusMichael Schumacher. Argieffoto. Motorsport: Die 51-jarige Schumacher het in 2013 ernstige hoofbeserings opgedoen ná ’n ski-ongeluk in die Franse Alpe. Maroela Media het verlede week berig dat hy binnekort deur ’n wêreldbekende chirurg geopereer word. Dr. Phillippe Menasche, ’n Franse kardioloog en wêreldleier op die gebied van stamsel-behandeling, sal poog om die Ferrari-renjaer se senuweestelsel te herstel. Maar volgens die Sunday Express is Schumacher se familie bekommerd oor die gevare wat Covid-19 inhou. Volgens The Guardian sal die operasie heroorweeg word sodra die gesondheidsrisiko’s van die pandemie minder is. Schumacher is die suksesvolste renjaer in F1-geskiedenis. Hy is sewe keer as die wêreldkampioen gekroon, terwyl hy 91 wedrenne in sy loopbaan gewen het. Rugby: In Dunedin het die Highlanders Warren Gatland se Chiefs met 28–27 getroef, terwyl die Blues in ’n aanskoulike wedstryd 30–20 met die Hurricanes afgereken het. Hierdie naweek speel die Chiefs teen die Blues (Saterdag om 09:05), terwyl die Crusaders teen die Hurricanes (Sondag om 05:35) sal kragte meet.